Villy Søvndal (SF), 2007-10-04:
Det er jo blevet en lidt speciel debat, fordi Dansk Folkeparti valgte at afspore åbningsdebatten og gøre den til noget helt andet.
Jeg er glad for, at Dansk Folkepartis formand, fru Pia Kjærsgaard, er i salen, for vi skal i gang med noget lige nu, som er en meget vigtig diskussion.
Vi var lige midt i en debat om nedskæringer på hospitalerne, på hjemmehjælpen, på skolerne og alt det andet.
Det var en debat, der helt åbenbart bekom Dansk Folkeparti dårligt, og derfor valgte Dansk Folkeparti at fortælle noget, som var usandt.
Derfor vil jeg godt sige direkte til fru Pia Kjærsgaard, lederen af Dansk Folkeparti, og den øvrige ledelse af Dansk Folkeparti, at det er meget sjældent, at der her i Folketinget direkte bliver talt usandt for at svine et andet parti til, for at svine en ungdomsorganisation til, som ikke er til stede og ikke har en kinamands chance for at forsvare sig.
Når jeg siger det her så stærkt, er jeg selvfølgelig nødt til at være meget sikker i min sag, og det er jeg.
De skal nok blive vist senere, så alle kan forlyste sig med dem.
Hvad var det, fru Pia Kjærsgaard sagde her i Folketinget?
Måske lokkede fru Pia Kjærsgaard - det ved jeg ikke engang -
fru Pia Christmas-Møller ud i noget snavs, hun var i hvert fald meget villig til at lege med og gå med til den der fuldstændig udokumenterede, forkerte, opfundne påstand
Det er noget nyt, synes jeg, i Folketinget, at vi på den måde fortæller usandheder i ond tro om hinanden for at svine hinanden til, for at svine nogle, der ikke er til stede og ikke kan forsvare sig, til, og det er da specielt dumt, når man har fru Pia Kjærsgaards ekstreme tiltrækningskraft på tv-apparater, at gøre det uden i hvert fald at sikre sig, at det ikke kan dokumenteres, at man nu er ude at fortælle en historie, der ikke har fugls føde på sig.
Hvorfor er det her så vigtigt, at vi er nødt til at bruge tid på det sådan en aften som i aften, hvor vi har åbningsdebat?
Det er det, fordi det her har noget med politisk kultur at gøre, det har noget at gøre med, at hvis man kan svine hinanden til på den måde fuldstændig uden hold i virkeligheden, så får vi et parlament, der i alt for høj grad kommer til at minde om Weimarrepublikkens parlament i Tyskland; det var det, der ødelagde det parlament.
Derfor vil jeg bare appellere til, at fru Pia Kjærsgaard, når hun får muligheden for det, træder herop og siger: Undskyld, undskyld, undskyld til mig, til SF’s Ungdom, til det Folketing, som hun har talt usandt over for, og til den befolkning, som hun har talt usandt over for.
Hvis hun ikke gør det, er det klart, at det i hvert fald hos os efterlader et spørgsmål, og det lyder: I hvor mange andre sager handler Dansk Folkepartis ledelse i ond tro og mod bedre vidende og fortæller historier, der er fuldstændig opdigtede og grebet ud af den blå luft, historier, som intet har på sig, og som det kan dokumenteres intet har på sig?
Jeg vil i øvrigt også godt bede fru Pia Christmas-Møller komme herop og beklage, at hun var for let at lokke.
Så er sagen slut dér.
Men jeg er lidt rystet.
Jeg er lidt rystet over, at man på den yderste danske højrefløj er villig til at trække et hvilket som helst kort, også et kort, der betyder, at man taler usandt, at man ved, man taler usandt, og at det i øvrigt kan dokumenteres, at man taler usandt.
Jeg vil gerne sige det helt klart: I SF og i SFU tager vi afstand fra, at man chikanerer og skræmmer andre politikere.
Det har vi altid gjort.
Det er en del af en ordentlig politisk kultur, at man også forsvarer sine modstanderes ret til at fremkomme med deres synspunkter.
Men det er noget helt andet, vi har at gøre med her, det er usandheder, det er løgn, det er fordrejninger, det er opdigtede ting, og derfor er det en alvorlig sag. Jeg vil godt sige, at det er det groveste, jeg til dato har oplevet i det her rum, og jeg synes, det er en på alle måder skammelig optræden, vi i dag har set både fra fru Pia Christmas-Møllers og fru Pia Kjærsgaards side.
Jeg synes, det er skammeligt.
Så vil jeg til slut godt bede begge de to komme herop og beklage, at man på den måde spreder usande påstande om dels SF, dels SF’s Ungdom, for vi er stadig nødt til i det her Folketing at kunne skelne mellem sandt og usandt, specielt når det som sagt kan dokumenteres.
I modsat fald må jeg selvfølgelig lægge til grund, at der er handlet i ond tro og dermed leveret et nyt eksempel, synes jeg, på et lavpunkt for, hvad man er villig til i en politisk debat fra den danske højrefløjs side for at undgå en politisk debat om politiske emner.
Vi vil rejse sagen her i Udvalget for Forretningsordenen, fordi det er en sag, der så klokkeklart kan dokumenteres.
Jeg kan se, at nogle af Venstres medlemmer oven i købet smiler.
Jeg vil godt sige, at jeg synes, det er dybt alvorligt, hvis man ikke i trænede parlamentariske partier kan se, at det her ikke går, at det ikke går på den måde fuldstændig skamløst, fuldstændig vidende om, at man gør det, at gå til angreb på et parti og en politisk ungdomsorganisation, uden at der er fugls føde på sagen.